
讙讬讟讬谉 驻讛 注"讗 - 驻讬专讜砖 砖讟讬讬谞讝诇抓

讚讘专讬 讛讻诇 讻砖专. 讜诇砖讬讟转 专' 讝讬专讗 诪转谞讬转讬谉 讚拽转谞讬 [诪砖谞转谞讜 砖砖谞讛 讘讛] "讻转讘讜 鈥� 驻住讜诇", 讜讗讜拽讬诪谞讗 [讜讛注诪讚谞讜, 讜讛住讘专谞讜] 砖讛诪讚讜讘专 砖诐 讘砖诪转谞讛 讘诇砖讜谉 "讞讜抓", 讗讘诇 讗诐 讻转讘 讘诇砖讜谉 "注诇 诪谞转" 鈥� 诇讗 驻住讬诇 [驻讜住诇], 讛专讬 讗驻砖专 诇驻专砖 讗讜转讛 诇砖讬讟转 专' 讝讬专讗, 讗讬讘注讬转 讗讬诪讗 [讗诐 转专爪讛 讗诪讜专] 砖诪讚讜讘专 讘诪砖谞讛 讻砖讻转讘 讗转 讛转谞讗讬 诇驻谞讬 讻转讬讘转 讛转讜专祝, 讜讛讜讗 讻讚注转 专讘谞谉 [讞讻诪讬诐], 讜讗讬讘注讬转 讗讬诪讗 [讜讗诐 转专爪讛 讗诪讜专] 砖诪讚讜讘专 讘诪砖谞讛 讻砖讻转讘 讗转 讛转谞讗讬 诇讗讞专 讻转讬讘转 讛转讜专祝, 讜讚讘专讬 讛讻诇, 讜讗祝 诇讚注转 专讘讬.


 讜讗讬诇讜 专讘讗 讗诪专: 诪讞诇讜拽转 专讘讬 讜讞讻诪讬诐 讛讬讗 讘讻讜转讘 讗转 讛转谞讗讬 诇讗讞专 讻转讬讘转 讛转讜专祝, 砖专讘讬 住讘专 [住讘讜专]: 讙讝专讬谞谉 讗讟讜 [讙讜讝专讬诐 讗谞讜 诪砖讜诐] 讛诪拽专讛 砖讻讜转讘 讗转 讛转谞讗讬 诇驻谞讬 讻转讬讘转 讛转讜专祝, 讜专讘谞谉 住讘专讬 [讜讞讻诪讬诐 住讘讜专讬诐]: 诇讗 讙讝专讬谞谉 讗讟讜 [讗讬谉 讗谞讞谞讜 讙讜讝专讬诐 诪砖讜诐] 诇驻谞讬 讛转讜专祝, 讗讘诇 讗诐 讻转讘 诇驻谞讬 讛转讜专祝 鈥� 讚讘专讬 讛讻诇 驻住讜诇. 讜诇砖讬讟转 专讘讗


诪转谞讬转讬谉 讚拽转谞讬 [诪砖谞转谞讜 砖砖谞讛 讘讛] "讻转讘讜" 讜讗讜拽讬诪谞讗 [讜讛注诪讚谞讜] 讗转 讛转谞讗讬 讘诇砖讜谉 "讞讜抓", 讗讘诇 讗诐 讛讬讛 讘诇砖讜谉 "注诇 诪谞转" 诇讗 驻住讬诇 [驻住讜诇], 讛专讬 诪讚讜讘专 讘诪砖谞讛 砖讻转讘讜 讗讞专 讻转讬讘转 讛转讜专祝, 讜专讘谞谉 [讜砖讬讟转 讞讻诪讬诐] 讛讬讗.


 诪住讜驻专:  转谞讬 [砖谞讛] 讗讘讜讛 [讗讘讬讜] 砖诇 专' 讗讘讬谉 拽诪讬讛 [诇驻谞讬] 专' 讝讬专讗 讘专讬讬转讗 讝讜: 讻转讘 讙讟 注诇 转谞讗讬 鈥� 讚讘专讬 讛讻诇 驻住讜诇. 讜转诪讛 专' 讝讬专讗: 讚讘专讬 讛讻诇 驻住讜诇? 讜讛讗 诪讬驻诇讙 驻诇讬讙讬 [讜讛专讬 讞讜诇拽讬诐 讘讻讱]!


讜诪转专抓 专' 讝讬专讗 诇砖讬讟转讜: 讗诇讗 讗讬诪讗 [讗诪讜专] 讜转拽谉 讻讱: 诇讚讘专讬 讛讻诇 讻砖专, 讜讛讬讻讬 讚诪讬 [讜讻讬爪讚 讛讜讗 讘讚讬讜拽] 砖讬讛讗 转谞讗讬 讻砖专 诇讚讘专讬 讛讻诇 鈥� 讘转谞讗讬 砖讻转讘讜 诇讗讞专 讻转讬讘转 讛转讜专祝.


讜诪拽砖讬诐: 讻讬讜谉 砖诪转拽谞讬诐 讗转 诇砖讜谉 讛讘专讬讬转讗, 砖诪讗 谞转拽谉 讘讚专讱 讗讞专转 讜诇讬诪讗 [讜砖讬讗诪专]: 讛专讬 讝讛 驻住讜诇, 讜砖讬讟转 专讘讬 讛讬讗! 讜讚讜讞讬诐: 讛转谞讗 (讞讜讝专 讛诪砖谞讬讜转) 砖诇讬诪讚 讘专讬讬转讗 讝讜, 讘讜讚讗讬 诇砖讜谉 "讚讘专讬 讛讻诇" 讗转谞讬讬讛 [诇讬诪讚讜], 砖诇砖讜谉 讝讜 讛讬讗 讞诇拽 注讬拽专讬 讘讘专讬讬转讗 讜讘讜讚讗讬 诇讗 砖讻讞讛 讗讜 讛讞诇讬驻讛, 讗讘诇 诪讞诪转 砖讻讞讛 讻砖专 讘驻住讜诇 注诇讜诇 讛讬讛 砖诪讬讞诇祝 诇讬讛 [诪转讞诇祝 诇讜], 讗讘诇 "讛专讬 讝讛" 讘"讚讘专讬 讛讻诇" 讘专讜专 诇讜 砖诇讗 诪讬讞诇祝 诇讬讛 [诪转讞诇祝 诇讜], 讜诇讻谉 讛转讬拽讜谉 讛讝讛 砖讛爪注谞讜 讗讬谞讜 诪住转讘专.


讗 诪砖谞讛 讗诪专 诇讗砖转讜 讘谞转讬谞转 讛讙讟: 讛专讬 讗转 诪讜转专转 诇讻诇 讗讚诐 讗诇讗 (讞讜抓 诪...) 诇讗讘讗 (讗讘讬) 讜诇讗讘讬讱, 诇讗讞讬 讜诇讗讞讬讱, 诇注讘讚 讜诇讙讜讬, 讜诇讻诇 诪讬 砖讗讬谉 诇讛 注诇讬讜 转驻讬住转 拽讚讜砖讬谉 鈥�/b> 讛专讬 讝讛 讙讟 讻砖专, 砖讛专讬 诪诪讬诇讗 讗讬谉 诇讛诐 拽讬讚讜砖讬谉 讘讛, 讜谞诪爪讗 砖转谞讗讜 诇讗 砖讬讬专 讘讙讟 讚讘专.


 讗讘诇 讗诐 讗诪专 诇讛: 讛专讬 讗转 诪讜转专转 诇讻诇 讗讚诐 讗诇讗 砖诇讗 转讬谞砖讗讬 讻砖讗转 讗诇诪谞讛 诇讻讛谉 讙讚讜诇, 讗讜 讙专讜砖讛 讜讞诇讜爪讛 诇讻讛谉 讛讚讬讜讟, 讗讜 诪诪讝专转 讜谞转讬谞讛 诇讬砖专讗诇, 讘转 讬砖专讗诇 诇诪诪讝专 讜诇谞转讬谉, 讜讻诇 诪讬 砖讬砖 诇讛 注诇讬讜 转驻讬住转 拽讚讜砖讬谉, 讗驻讬诇讜 砖讛讬讜 讗诇讛 拽讬讚讜砖讬谉 讘注讘讬专讛 讻讙讜谉 讛诪拽专讬诐 砖诪谞讬谞讜 鈥� 讛专讬 讝讛 讙讟 驻住讜诇, 砖讛专讬 讘讙诇诇 讛转谞讗讬 砖讛转谞讛 注讬诪讛 谞诪爪讗 砖砖讬讬专 讛讘注诇 讘讙讟, 砖诇讗 讛讜转专讛 诇讻诇 诪讬 砖讬讻讜诇讛 讛讬转讛 讘驻讜注诇 诇讛转拽讚砖 诇讜, 讜讗讬谉 讝讛 讙讟 讛讻讜专转讛 诪诪谞讜 诇讙诪专讬.


讘 讙诪专讗 诪注讬专讬诐: 讻诇诇讗 讚专讬砖讗 [讛讻诇诇 砖讻转讘 讘专讗砖 讛诪砖谞讛] ("讜诇讻诇 诪讬 砖讗讬谉 诇讛 注诇讬讜 拽讬讚讜砖讬谉") 讘讗 诇讗转讜讬讬 [诇讛讘讬讗, 诇讛讜住讬祝] 砖讗专 讞讬讬讘讬 讻专讬转讜转 (注讜谞砖 讻专转 注诇 讘讬讗转诐 注诇讬讛) 砖讗讬谉 拽讬讚讜砖讬谉 转讜驻住讬诐 讘讛诐, 讻诇诇讗 讚住讬驻讗 [讛讻诇诇 砖讘住讜祝 讛诪砖谞讛] ("讻诇 诪讬 砖讬砖 诇讛 注诇讬讜 拽讬讚讜砖讬谉") 讘讗 诇讗转讜讬讬 [诇讛讘讬讗] 砖讗专 讞讬讬讘讬 诇讗讜讬谉, 讻讙讜谉 注诪讜谞讬 讜诪讜讗讘讬, 谞转讬谞讬 [谞转讬谞讬诐] 讙讘注讜谞讬诐, 诪爪专讬 讜讗讚讜诪讬, 砖讬砖 诪讛诐 讗住讜专讬诐 讘讗讬住讜专 诇讗讜 讜讬砖 诪讛诐 讗住讜专讬诐 讘注砖讛, 讗讘诇 拽讬讚讜砖讬谉 转讜驻住讬诐 讘讛诐.


讙 讘注讗 诪讬谞讬讛 [砖讗诇 讗讜转讜] 专讘讗 诪专讘 谞讞诪谉: 讗诐 讗诪专 诇讛 砖讬讻讜诇讛 诇拽讘诇 拽讬讚讜砖讬谉 诪讻诇 讗讚诐 讞讜抓 诪拽讚讜砖讬 驻诇讜谞讬 砖讛讜讗 拽讟谉 讘讗讜转讛 砖注讛, 诪讛讜 讛讚讬谉? 诪讬 讗诪专讬谞谉 [讛讗诐 讗谞讜 讗讜诪专讬诐] 讛砖转讗 诪讬讛讗 诇讗讜 讘专 [注讻砖讬讜 注诇 讻诇 驻谞讬诐 诇讗 讘谉] 讛讜讬讛 (拽讬讚讜砖讬谉) 讛讜讗, 砖讛专讬 讗讬谉 讛拽讟谉 讬讻讜诇 诇拽讚砖 讗砖讛, 讜诇驻讬 讝讛 鈥� 诇讗 讗住专 注诇讬讛 讻诇讜诐, 讜诇讗 砖讬讬专 讘讙讟, 讗讜 讚诇诪讗 [砖诪讗] 讛诇讗 讗转讬 [讬讘讜讗] 诇讻诇诇 讛讜讬讛 (拽讬讚讜砖讬谉) 诇讻砖讬讙讚诇, 讜诇讻谉 讛讜讗 讻讗讜住专 注诇讬讛 诪讬 砖讬砖 讘讜 转驻讬住转 拽讚讜砖讬谉?


讗诪专 诇讬讛 [诇讜], 转谞讬转讜讛 [讻讘专 诇诪讚转诐 讗讜转讛] 讗转 讛转砖讜讘讛 诇砖讗诇讛 讝讜 诪诪讛 砖砖谞讬谞讜: 拽讟谞讛 诪转讙专砖转 诪讘注诇讛 讙诐 讗诐 讛转拽讚砖讛 诇讜 讘拽讬讚讜砖讬 讗讘讬讛 (砖讗讘讬讛 拽讬讚砖 讗讜转讛 诇讗讬砖 讝讛).


讜讬砖 诇砖讗讜诇: 讗诪讗讬 [诪讚讜注]? 讜讛讗 讘注讬谞谉 [讜讛专讬 爪专讬讻讬诐 讗谞讜] 砖讬讛讬讛 讚诪讬讜谉 砖诇诐 讘讬谉 讙讬专讜砖讬谉 诇拽讬讚讜砖讬谉, 讻驻讬 砖诇诪讚讬诐 诪谉 讛讙讝讬专讛 讛砖讜讜讛 "讜讬爪讗讛... 讜讛讬转讛" (讚讘专讬诐 讻讛, 讘), 讜讛专讬 讗讬谉 讛拽讟谞讛 讬讻讜诇讛 诇讛转拽讚砖 讘注爪诪讛 注讚 砖转讙讚诇, 讜诪讚讜注 讬讞讜诇讜 讘讛 讙讬专讜砖讬谉? 讗诇讗 讜讚讗讬 爪专讬讻讬诐 诇讜诪专 砖讻讬讜谉 砖讗转讬讗 [转讘讜讗] 诇讻诇诇 讛讜讬讛 砖诇 谞讬砖讜讗讬谉 讘注转讬讚, 讛专讬 讛讬讗 谞讞砖讘转 讻"讘转 讛讜讜讬讛" 讙诐 注讻砖讬讜. 讜诇驻讬 讝讛 讛讻讗 谞诪讬 讗转讬讗 [讻讗谉 讙诐 讻谉 讘讗] 讛拽讟谉 诇讻诇诇 讛讜讬讛. 讜诇讻谉 讗诐 讛转谞讛 讛讘注诇 讗转 讞诇讜转 讛讙讟 讘讻讱 砖诇讗 转转拽讚砖 诇讗讜转讜 拽讟谉 鈥� 讛讙讟 驻住讜诇.


 诪砖驻转专 诇讜 专讘 谞讞诪谉 砖讗诇转讜 诇讗讬住讜专, 讛讜住讬祝 讜砖讗诇 专讘讗 注讜讚: 讗诐 讗诪专 诇讛 "讞讜抓 诪谉 讛谞讜诇讚讬诐" (讬诇讚讬诐 砖注转讬讚讬诐 诇讛讬讜讜诇讚), 诪讛讜? 讛讗诐 谞讗诪专 讛砖转讗 诪讬讛讗 [注讻砖讬讜 注诇 讻诇 驻谞讬诐] 诇讗 讗讬转讬诇讬讚 [谞讜诇讚讜] 注讚讬讬谉 讜讗讬谉 诪诪砖 讘转谞讗讬 注诇 讚讘专 砖讗讬谞讜 拽讬讬诐 讘注讜诇诐. 讗讜 讚诇诪讗 [砖诪讗] 注转讬讚讬 讚诪转讬讬诇讚讬 [注转讬讚讬诐 讛诐 砖讬讜讜诇讚讜] 讜讬砖 讗讬驻讜讗 爪讚 讗讬住讜专 讘讛诐 讘注转讬讚?


讗诪专 诇讬讛 [诇讜] 专讘 谞讞诪谉: 转谞讬转讜讛 [讻讘专 砖谞讬转诐 讗讜转讛] 砖讛专讬 砖谞讬谞讜 讘诪砖谞讛 砖讗诐 讛转谞讛 注讬诪讛 砖诇讗 转讬谞砖讗 诇注讘讚 讜诇讙讜讬 鈥� 讛讙讟 讻砖专, 讜诪注转讛 讗诐 讗讬转讗 [讬砖] 讚讘专 讻讝讛 砖讗转讛 诪转讞砖讘 讘诪讛 砖讬讛讬讛 讘注转讬讚, 讗诐 讻谉 注讘讚 讜讙讜讬 谞诪讬 注讘讬讚讬 讚诪讬讙讬讬专讬 [讙诐 讻谉 注砖讜讬讬诐 诇讛转讙讬讬专] 讜谞诪爪讗 砖讛讜讗 讗讜住专 注诇讬讛 诪讬 砖专讗讜讬 诇讛 讘注转讬讚, 讜爪专讬讱 讛讙讟 诇讛讬驻住诇 讘讻讱! 讗诇讗 讜讚讗讬 讗讬谉 讚谞讬诐 讗诇讗 诇驻讬 讛讛讜讜讛.


讜讚讜讞讬诐: 讗讬谉 讝讜 专讗讬讛 砖讻谉 讛谞讱 诇讗讜 诇讗讬讙讬讜专讬 拽讬讬诪讬 [讗诇讛 诇讗 诇讙讬讜专 注讜诪讚讬诐], 砖讛讚讘专 讛讜讗 专拽 讗驻砖专讜转 诇注转讬讚, 讗讘诇 讗讬谉 砖讜诐 住讬讘讛 诇讛谞讬讞 砖讗讻谉 讻讱 讬拽专讛. 讗讘诇 讻砖诪讚讘专 讘谞讜诇讚讬诐, 讛谞讬 诇讗讬转讬诇讜讚讬 拽讬讬诪讬 [讗诇讛 诇讛讬讜讜诇讚 讛诐 注讜诪讚讬诐] 讘讜讚讗讬, 讜讗诐 讻谉 讗讬谉 诇诇诪讜讚 诪谉 讛诪砖谞讛.


 讜注讜讚 砖讗诇 专讘讗 讗转 专讘 谞讞诪谉: 讗诐 讗诪专 诇讛 "讞讜抓 诪讘注诇 讗讞讜转讛", 诪讛讜? 讛砖转讗 诪讬讛讗 诇讗 讞讝讬讗 诇讬讛 [注讻砖讬讜 注诇 讻诇 驻谞讬诐 讗讬谞讛 专讗讜讬讛 诇讜], 砖讛专讬 讛讜讗 讗住讜专 注诇讬讛 讘讗讬住讜专 讻专转 诪讚讬谉 讗讞讜转 讗砖转讜, 讜讗诐 讻谉 讛讙讟 讻砖专, 讗讜 讚诇诪讗 [砖诪讗] 讝诪谞讬谉 [驻注诪讬诐] 砖诪转讛 讗讞讜转讛 讜讞讝讬讗 诇讬讛 [讜转讛讬讛 专讗讜讬讛 诇讜]?


讗诪专 诇讬讛 [诇讜]: 讻讘专 转谞讬转讜讛 [砖谞讬转诐 讗讜转讛 讘诪砖谞转谞讜] 砖讗诐 讗住专讛 诇注讘讚 讜诇讙讜讬 讗讬谉 讝讛 驻讜住诇, 讜讛专讬 注讘讚 讜讙讜讬 谞诪讬 注讘讬讚讬 讚诪讬讙讬讬专讬 [讙诐 讻谉 注砖讜讬讬诐 讛诐 砖讬转讙讬讬专讜], 诪砖诪注 砖讗讬谉 讚谞讬诐 讗诇讗 诇驻讬 讛诪爪讘 讛拽讬讬诐 讘讛讜讜讛. 讜讚讜讞讬诐: 讗讬谉 讝讜 专讗讬讛 讙诪讜专讛, 讻讬 讙讬专讜转 诇讗 砖讻讬讞讗 [诪爪讜讬讛], 诪讬转讛 砖讻讬讞讗 [诪爪讜讬讛].


讜注讜讚 砖讗诇 专讘讗: 讗诐 讗诪专 诇讛 砖讛讜讗 诪转讬专讛 诇讻诇 讗讚诐 "讞讜抓 诪讝谞讜转讬讱", 砖诪转讬专讛 诇讛讬谞砖讗 诇讻诇 讗讚诐 讗讘诇 诇讗 砖转讝谞讛 讘诇讗 谞讬砖讜讗讬谉, 砖讗诐 讬讘讜讗 注诇讬讛 讗讚诐 讘讚专讱 讝谞讜转 转讛讗 诇讙讘讬讜 讗砖转 讗讬砖, 诪讛讜, 讛讗诐 谞讗诪专 砖讙讟 讛讜讗? 讜爪讚讚讬 讛砖讗诇讛: 诪爪讚 讗讞讚 讘谞砖讜讗讬谉 讛讗 [讛专讬] 诇讗 砖讬讬专 讜讛转讬专讛 诇讻诇, 讗讜 讚诇诪讗 [砖诪讗] 砖讬讬专 讘讙讟 鈥� 讘讘讬讗讛?


讗诪专 诇讬讛 [诇讜] 专讘 谞讞诪谉: 讻讘专 转谞讬转讜讛 [砖谞讬转诐 讗讜转讛] 砖讗诐 诪转谞讛 讗转 讛讙讟 讘讻讱 砖诇讗 转讛讗 诪讜转专转 "诇讗讘讗 讜诇讗讘讬讱" 讛讙讟 讻砖专. 讜讘诪讗讬 [讜讘诪讛 诪讚讜讘专]? 讗讬诇讬诪讗 [讗诐 转讗诪专] 讘谞砖讜讗讬谉, 讜讻讬 讗讘讗 讜讗讘讬讱 讘谞讬 谞砖讜讗讬谉 谞讬谞讛讜 [讛诐] 诇讛? 讛专讬 拽讬讚讜砖讬谉 砖诇讛 诇讛诐 讗讬谞诐 讞诇讬诐 讻诇诇. 讗诇讗 诇讗讜 [讛讗诐 诇讗] 砖讗讜住专诐 注诇讬讛 讘讝谞讜转, 讜讻砖讛转谞讗 讗讜诪专 砖专拽 讻砖诪转谞讛 讗转 讛讙讟 讘讻讱 砖诇讗 转讝谞讛 诇讗讘讗 讜诇讗讘讬讱 鈥� 讛讜讗 砖诇讗 砖讬讬专, 谞住讬拽 诪讻讗谉: 讛讗 [讛专讬] 讗诐 讗住专讛 诇讗讞专 讘讝谞讜转 鈥� 砖讬讬专.


讜讚讜讞讬诐: 讚诇诪讗 [砖诪讗] 诪讚讜讘专 讘诪砖谞讛 讘谞砖讜讗讬谉, 砖注讘专 讛讗讘 讜讗讬谞住讬讘 [讜谞砖讗 讗讜转讛], 讜讗讬谉 诇讚讬讬拽 诪讻讗谉 诇讙讘讬 讝谞讜转 诇讗讞专讬诐.


讜注讜讚 砖讗诇 专讘讗: 讗诐 讗诪专 诇讛 砖诪讜转专转 诇讻诇 讗讚诐 "讞讜抓 诪讘讬讗讛 砖诇讗 讻讚专讻讛", 诪讛讜? 讛讗诐 谞讗诪专: 讘讻讚专讻讛 讛讗 [讛专讬] 诇讗 砖讬讬专 讜讛转讬专讛 诇讻诇, 讗讜 讚诇诪讗 [砖诪讗] 诪讗讞专 砖"诪砖讻讘讬 讗砖讛" (讜讬拽专讗 讬讞, 讻讘) 讻转讬讘 [谞讗诪专] 讜诪诇砖讜谉 讛讻转讜讘 诇诪讚讬诐 砖讘讬讗讛 砖诇讗 讻讚专讻讛 讚讬谞讛 诇讻诇 注谞讬谉 讻讘讬讗讛 讻讚专讻讛, 讜谞诪爪讗 砖讗讜住专 讗转 讗砖转讜 讘转谞讗讬 讘讗讜驻谉 讝讛?


 讜注讜讚 砖讜讗诇讬诐: 讗诐 讗诪专 诇讛 "讞讜抓 诪讛驻专转 谞讚专讬讱", 砖诇讗 讬讜讻诇 讛讗讬砖 讛谞讜砖讗 讗讜转讛 诇讛驻专 讗转 谞讚专讬讛, 讗诇讗 讘注诇讛 讛专讗砖讜谉 讛讜讗 砖讬驻专 诇讛, 诪讛讜? 讛讗诐 谞讗诪专 讘谞砖讜讗讬谉 讛讗 [讛专讬] 诇讗 砖讬讬专, 讗讜 讚诇诪讗 [砖诪讗] 讻讬讜谉 砖"讗讬砖讛 讬拽讬诪谞讜 讜讗讬砖讛 讬驻专谞讜" (讘诪讚讘专 诇, 讬讚) 讻转讬讘 [谞讗诪专], 谞诪爪讗 砖讛驻专转 谞讚专讬诐 讛讬讗 讞诇拽 诪讚讬谞讬 讛讗讬砖讜转, 讜砖讬讬专 讘讙讟.


 讜注讜讚 砖讜讗诇讬诐: 讗诐 讛转谞讛 "讞讜抓 诪转专讜诪转讬讱", 砖讗诐 转讬谞砖讗讬 诇讻讛谉 诇讗 转讜讻诇讬 诇讗讻讜诇 讘转专讜诪讛, 诪讛讜? 讛讗诐 谞讗诪专 讘谞砖讜讗讬谉 讛讗 [讛专讬] 诇讗 砖讬讬专, 讗讜 讚诇诪讗 [砖诪讗] "拽谞讬谉 讻住驻讜 讛讜讗 讬讗讻诇 讘讜" (讜讬拽专讗 讻讘, 讬讗) 讻转讬讘 [谞讗诪专], 砖讗讻讬诇转 讛转专讜诪讛 砖诇 讗砖转 讛讻讛谉 讛讬讗 诪讻讜讞 讛讬讜转讛 "拽谞讬谉 讻住驻讜", 讜讗诐 讗讬谞讛 专砖讗讬转 诇讗讻讜诇 谞诪爪讗 砖讗讬谉 拽谞讬讬谞讜 讘讛 拽谞讬谉 砖诇诐.


 讜注讜讚 砖讜讗诇讬诐: 讗诐 讗诪专 "讞讜抓 诪讬专讜砖转讬讱", 砖诇讗 讬讜讻诇 讘注诇讱 讛砖谞讬 诇专砖转 讗转 谞讻住讬讱, 诪讛讜? 讛讗诐 谞讗诪专 讘谞砖讜讗讬谉 讛讗 [讛专讬] 诇讗 砖讬讬专, 讗讜 讚诇诪讗 [砖诪讗] 讻讬讜谉 砖"诇砖讗专讜... 讜讬专砖 讗转讛" (讘诪讚讘专 讻讝, 讬讗) 讻转讬讘 [谞讗诪专], 讜诇诪讚讜 诪讻讗谉 砖讘注诇 讬讜专砖 讗转 讗砖转讜, 谞诪爪讗 砖讬专讜砖转 讛讘注诇 谞讜讘注转 诪拽砖专 讛砖讗专讜转 注诐 讗砖转讜, 讜讻砖讗讬谞讜 讬讜专砖讛 谞驻讙诐 拽砖专 讝讛.


 讜注讜讚: 讗诐 讗诪专 诇讛  "讞讜抓 诪拽讬讚讜砖讬讱 讘砖讟专", 砖讗诐 讬拽讚砖讛 讗讞专 讘讚专讱 讝讜 诇讗 讬讞讜诇讜 讛拽讬讚讜砖讬谉, 诪讛讜? 诪讬 讗诪专讬谞谉 [讛讗诐 讗谞讜 讗讜诪专讬诐] 讛专讬 讗驻砖专 讚诪拽讚砖 诇讛 [砖讬拽讚砖 讗讜转讛] 讘讻住祝 讗讜 讘讘讬讗讛, 讜讗诐 讻谉 诇讗 砖讬讬专 讘讙讟, 讗讜 讚诇诪讗 [砖诪讗] 讻讬讜谉 砖谞讗诪专 "讜讬爪讗讛... 讜讛讬转讛" (讚讘专讬诐 讻讚, 讘), 讜诇诪讚谞讜 诪讻讗谉 讻讬 讗讬转拽讜砖 [讛讜拽砖讜] 讛讜讜讬讜转 诇讛讚讚讬 [讝讜 诇讝讜], 砖讻诇 讚专讻讬 讛拽讬讚讜砖讬谉 砖讜讜转 讝讜 诇讝讜, 讜讗诐 讗住专讛 讘讗讞转 诪讛谉 鈥� 讻讗讬诇讜 讗住专讛 讘讻讜诇谉.


 诇讻诇 讛砖讗诇讜转 讛诇诇讜 诇讗 谞诪爪讗讛 转砖讜讘讛, 讜注诇 讻谉 转讬拽讜 [转注诪讜讚谞讛] 讛砖讗诇讜转 讘诪拽讜诪谉.


讚 诪砖谞讛 讙讜驻讜 砖诇 讙讟, 讻诇讜诪专, 注讬拽专讜 砖诇 讛讙讟 砖讛讜讗 讛讞诇拽 讛诪讛讜转讬 讜讛拽讜讘注 砖讘讜, 讛讜讗 诪讛 砖讻转讜讘 讘讜 "讛专讬 讗转 诪讜转专转 诇讻诇 讗讚诐".

